Document ID: 32010R1265
Publication Date: 2010-12-20

Title and Content:
PADOMES REGULA (ES) Nr. 1265/2010
(2010. gada 20. decembris),
ar kuru groza Regulu (EK) Nr. 1255/96, kas uz laiku atliek kopīgā muitas tarifa autonomos nodokļus dažiem rūpniecības ražojumiem, lauksaimniecības un zvejniecības produktiem
EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 31. pantu,
ņemot vērā Eiropas Komisijas priekšlikumu,
tā kā:
(1)
Savienības interesēs ir pilnībā atlikt kopīgā muitas tarifa autonomos nodokļus dažiem jauniem produktiem, kuri pašreiz nav uzskaitīti Padomes Regulas (EK) Nr. 1255/96 pielikumā (1).
(2)
Septiņi produkti ar KN un Taric kodiem 2805309010, 2805309020, 2825500010, 2933790040, 3908900020, 3920621988 un 8525801930, kas šobrīd norādīti Regulas (EK) Nr. 1255/96 pielikumā, ir jāsvītro, jo saglabāt šo produktu kopīgā muitas tarifa autonomo nodokļu atlikšanu vairs nav Savienības interesēs.
(3)
Lai ņemtu vērā produktu tehnisko attīstību un ekonomikas tendences tirgū, Regulas (EK) Nr. 1255/96 pielikumā ir jāizdara izmaiņas 18 nodokļu atlikšanas gadījumu aprakstos. Šie nodokļu atlikšanas gadījumi būtu jāsvītro no minētā pielikuma saraksta un jāiekļauj kā jauni atlikšanas gadījumi ar jauniem aprakstiem. Turklāt 20 produktiem būtu jāmaina KN kodi un 11 produktiem - Taric kodi.
(4)
Atlikšanas gadījumi, kuriem nepieciešamas tehniskas izmaiņas, būtu jāsvītro no Regulas (EK) Nr. 1255/96 pielikuma atlikto nodokļu saraksta un jāiekļauj sarakstā ar jauniem produktu aprakstiem, jauniem KN kodiem vai jauniem Taric kodiem.
(5)
Skaidrības labad grozītie ieraksti būtu jāatzīmē ar zvaigznīti iekļauto un svītroto nodokļu atlikšanas gadījumu sarakstos, kas izklāstīti šīs regulas I un II pielikumā.
(6)
Pieredze ir parādījusi, ka ir vajadzīgs noteikt beigu termiņu Regulā (EK) Nr. 1255/96 uzskaitītajiem nodokļu atlikšanas gadījumiem, lai nodrošinātu, ka tiek ņemtas vērā tehnoloģiskās un ekonomikas izmaiņas. Tas nedrīkstētu izslēgt atsevišķu pasākumu agrāku izbeigšanu vai turpināšanu pēc to beigu dienas, ja tam ir ekonomisks pamatojums un ja ir ievēroti Komisijas 1998. gada Paziņojumā par autonomo tarifu atlikšanu un kvotām (2) izklāstītie principi.
(7)
Tāpēc būtu attiecīgi jāgroza Regula (EK) Nr. 1255/96.
(8)
Šajā regulā paredzētajai nodokļu atlikšanai jāstājas spēkā 2011. gada 1. janvārī, tāpēc šī regula būtu jāpiemēro no tās pašas dienas, un tai būtu jāstājas spēkā nekavējoties,
IR PIEŅĒMUSI ŠO REGULU.
1. pants
Ar šo Regulas (EK) Nr. 1255/96 pielikumu groza šādi.
1)
Iekļauj šīs regulas I pielikumā uzskaitītos produktus.
2)
Svītro produktus, kuru KN un Taric kodi ir uzskaitīti šīs regulas II pielikumā.
2. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
To piemēro no 2011. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2010. gada 20. decembrī

Classification:
Level 1 Categories: 100160
100158
100147
100156
100144
Level 2 Categories: 100268
100192
100177
100260
100250
Level 3 Categories: 2519
2707
2481
3258
2720
2734
All Categories: 2713
2719
2734
2758
4080
4350